ডার্বির আগে টালিগঞ্জ ম্যাচ কার্যত সেমিফাইনাল ম্যাচ ছিল ইস্টবেঙ্গলের। সেই পরীক্ষায় সম্মানে উত্তীর্ণ লাল হলুদ শিবির। এতদিন কোচ, সমর্থকদের দুশ্চিন্তা ছিলেন প্লাজা। সেই প্লাজাই হ্যাটট্রিক করে ডার্বির আগে উত্তাপ বাড়ালেন। নিখিল পূজারি, রালতে আরও দুটো গোল করলেন। ৫-০ গোলে ম্যাচ জিতে ফুরফুরে থাকারই কথা ইস্টবেঙ্গলের। তবে ডার্বির আগেই বেনজির সঙ্কটের মুখে ইস্টবেঙ্গল। সৌজন্যে উগ্র সমর্থকরা।
পড়শি ক্লাব মোহনবাগানের তাঁবু তছনছ করার অভিযোগ উঠল ইস্টবেঙ্গল সমর্থকদের বিরুদ্ধে। যা নিয়ে রীতিমতো শোরগোল ময়দানি ফুটবলে। যার পালটা হিসেবে আবার মোহনবাগান সমর্থকরা এফআইআর দায়ের করলেন ময়দান থানায়। ডার্বির আগে সমর্থকদের কাণ্ডতেই ২৪-এর ডার্বির উত্তাপ আরও চড়ল।
ঠিক কী হয়েছিল মঙ্গলবার? সমর্থকদের সঙ্গে কথা বলে জানা গিয়েছে, টালিগঞ্জ ম্যাচে বিশাল ব্যবধানে জয় পেয়ে রীতিমতো ফুরফুরে মেজাজে ছিলেন ইস্টবেঙ্গল সমর্থকরা। ৫-০ ব্যবধানে জিতে গোল পার্থক্যে অনেকটাই এগিয়ে গেল লাল হলুদ শিবির। এমন জয় পেয়ে বাড়ি ফেরার পথেই হামলা চালায় ইস্টবেঙ্গল সমর্থকরা, এমনটাই অভিযোগ। মঙ্গলবার মহালয়ার দিনেই মোহন তাঁবুতে আবার একটি ফ্যান ক্লাবের তরফে বস্ত্র বিতরণের অনুষ্ঠান ছিল। ক্লাবের কর্মীদের বস্ত্র বিতরণ করা হচ্ছিল সেই ফ্যান ক্লাবের তরফে।
সেই অনুষ্ঠানেই অনেক মহিলা সমর্থক হাজির হয়েছিলেন ক্লাবে। বিকেলের দিকে অনেক মহিলা সমর্থকই ক্লাবের মূল প্রাঙ্গণের সামনে দাঁড়িয়ে ছিলেন। সেই সময় ম্যাচ ফেরত ইস্টবেঙ্গল সমর্থকরা মোহনবাগানের মহিলা সমর্থকদের কটূক্তি করে বলে অভিযোগ। পালটা মহিলা সমর্থকরা প্রতিবাদ করতেই ঢিল ছোঁড়েন লাল হলুদ সমর্থকরা, এমনটাই জানান প্রত্যক্ষদর্শীরা। পরপর ছোঁড়া ঢিলের আঘাতে শতাব্দীপ্রাচীন ক্লাবের হোর্ডিংও ভেঙ্গে যায়।


মোহনবাগান ক্লাব প্রাঙ্গণের সম্মুখে উত্তেজিত সমর্থকরা। — সংগৃহীত
এরপরেই মোহনবাগানের সমর্থকরা অভিযোগ জানাতে ময়দান থানায় যান। ক্লাব সমর্থকদের সঙ্গে ময়দান থানায় হাজির হলেন শীর্ষ কর্তা সৃঞ্জয় বসুও। সেখানেই এফআইআর করা হয় ইস্টবেঙ্গল সমর্থকদের বিরুদ্ধে। ইস্টবেঙ্গল আল্ট্রাস নামক এক ফ্যান ক্লাবের এক সদস্য কে চিহ্নিত করা হয়েছে, তবে অভিযুক্ত পলাতক।

ইস্টবেঙ্গল সমর্থকদের ছোঁড়া ঢিলে হোর্ডিং ক্ষতিগ্রস্থ। — সংগৃহীত
দেখুন ভিডিও...

ডার্বির আগেই এমন অযাচিত বিতর্কে জড়িয়ে পড়ার জন্য ক্লাব সমর্থকদের একাংশের প্রতি বিষোদগার করেছেন ইস্টবেঙ্গল কর্তা দেবব্রত সরকার। তাঁর সঙ্গে যোগাযোগ করলে তিনি বলেন, ‘‘এমন ঘটনার কড়া নিন্দা জানাচ্ছি। ক্লাব কোনওমতেই এমন ঘটনা বরদাস্ত করে না। প্রশাসনকে বলছি, অভিযুক্তদের সনাক্ত করে দ্রুত ব্যবস্থা নেওয়া হোক।’’ রবিবারেই ডার্বি। তার আগে সমর্থকদের জন্য ডার্বির আবহ যে গনগনে হয়ে পড়ল, তাতে কোনও সন্দেহ নেই।

ময়দান থানায় দায়ের হওয়া এফআইআর-এর কপি। — সংগৃহীত